金玉均

金玉均（韩文：김옥균，1851年－1894年3月28号），字伯温，号古筠。19世纪后半段朝鲜王国维新派人物。伊是两班贵族出身，年轻辰光中举。1875年江华岛事件之后，开始亲近日本，逐渐产生出要模仿明治维新个想法。1882年，金玉均到日本考察仔之后，开始自家么改着西装，政治上向么鼓吹改革，逐眼成为仔朝鲜开化党头目。1884年，伊搭朴泳孝、洪英植等人，借助日本人个支持发动仔甲申政变，短暂控制歇朝鲜国政。弗过，弗多几时便畀在拉朝鲜个清帝国代表袁世凯介入。乃么败脱仔之后，只好流亡到日本。

之后交关年数，金玉均受仔日本政府个保护一径待teng1在拉日本；朝鲜王国多ta1趟派刺客来暗杀伊也弗曾成功歇。迭点年数里向，伊先后转移到小笠原群岛搭仔北海道，后手来又转去东京。1893年，朝鲜王国调仔一个办法——派特务接近金玉均，外加还噱伊讲在拉上海好有机会碰着开化党个同志。金玉均听仔一眼也弗曾疑心，完全相信迭个讲法，乃么1894年3月到仔上海，住在北河南路北苏州路路口个日本人旅馆。弗匡张自家身边便有朝鲜派得来个细作，结果弗多几日就畀伊杀脱哉。金玉均死脱之后，尸体畀清帝国交在拉朝鲜王国许头以后，分尸八块，送到仔朝鲜八道展览，用伊迭能个落场势杀鸡儆猴，警告老百姓。但日本人对迭个一个结果邪气弗满——迭个也成为仔后手来日清战争爆发个原因之一。
Category:朝鲜人物
Category:朝鲜王国
Category:东亚历史
Category:东亚人物